Δελτίο Τύπου
Viterbo (Ιταλία), 29–30 Ιανουαρίου 2026
«Το ευρωπαϊκό δίκτυο Eurocastanea χαράσσει κοινή στρατηγική για την αντιμετώπιση των κρίσιμων ασθενειών της καστανιάς»
Οι ομάδες εργασίας του δικτύου Eurocastanea συνήλθαν στις 29 και 30 Ιανουαρίου 2026 στο Πανεπιστήμιο της Tuscia, στο Viterbo της Ιταλίας, με αντικείμενο τις κύριες ασθένειες που πλήττουν την καστανιά και την παραγωγή της. Στις εργασίες συμμετείχαν περισσότεροι από 40 ερευνητές, τεχνικοί και φορείς του κλάδου από εννέα χώρες (Ιταλία, Ισπανία, Πορτογαλία, Γαλλία, Ελλάδα, Αυστρία, Ελβετία, ΗΠΑ και Αυστραλία), εστιάζοντας σε προβλήματα με σημαντικό αντίκτυπο στην απόδοση και την ποιότητα των καρπών.
Κύριοι άξονες προστασίας της καστανεοκαλλιέργειας
Στο επίκεντρο των εργασιών βρέθηκαν τέσσερις άξονες προστασίας της καστανεοκαλλιέργειας που θεωρούνται κρίσιμοι για τη βιωσιμότητα των καστανεώνων:
· Σήψη του κάστανου (Φαιά σήψη)
· Μελάνωση
· Εντομολογικοί εχθροί (π.χ. Σφήκα της καστανιάς)
· Έλκος της καστανιάς
Η διαχείριση αυτών των προβλημάτων αποτελεί μείζον πρόβλημα για την καλλιέργεια της καστανιάς σε όλη την Ευρώπη, ιδιαίτερα στο πλαίσιο της κλιματικής αλλαγής και των αυξανόμενων απαιτήσεων των καταναλωτών.
Ελληνική Συμμετοχή: Δεδομένα και Στρατηγική
Κατά τη διάρκεια των εργασιών, οι Έλληνες ερευνητές με την παρουσία της Δρ. Ελένης Τοπαλίδου (Φυτοπαθολόγο του ΙΔΕ-ΕΛΓΟ-ΔΗΜΤΡΑ), του Δρ. Παναγιώτη Μαδέση (Παν. Θεσσαλίας) και της Δρ. Καλλιόπης Παπαδοπούλου (Παν. Θεσσαλίας) παρουσίασαν αναλυτικά δεδομένα για την κατάσταση στη χώρα μας και για τις τρεις κύριες ασθένειες (έλκος, μελάνωση και φαιά σήψη). Το workshop παρακολούθησαν επίσης εκπρόσωποι του Αγροτικού Συνεταιρισμού Μελιβοίας «Η ΑΘΑΝΑΤΗ», επισφραγίζοντας το έμπρακτο ενδιαφέρον του κλάδου για τη θωράκιση της παραγωγής μέσω της διεθνούς συνεργασίας.
Κατά τη διάρκεια των εργασιών παρουσιάστηκαν αναλυτικά δεδομένα για το έργο του Υπουργείου Αγροτικής Ανάπτυξης και Τροφίμων (ΥΠΑΑΤ):
1. Αναδείχθηκε το επιτυχημένο έργο της βιολογικής καταπολέμησης του έλκους της καστανιάς, επισημαίνοντας ότι οι εμβολιασμοί με το υποπαθογόνο στέλεχος σε όλη την επικράτεια της χώρας περιόρισαν σημαντικά την ασθένεια, η οποία πλέον δεν αποτελεί μείζον πρόβλημα για τη χώρα. Υπογραμμίστηκε, ωστόσο, ότι για τη διασφάλιση της μακροπρόθεσμης αποτελεσματικότητας της μεθόδου απαιτείται διαρκής έλεγχος της γενετικής ποικιλομορφίας (VC types) του μύκητα Cryphonectria parasitica και αυστηρή τήρηση των κανονισμών για την αποτροπή εισαγωγής του τύπου σύζευξης MAT-2. Παράλληλα, τονίστηκε ότι η διαφύλαξη της κυριαρχίας του υποπαθογόνου στελέχους κρίνεται ζωτικής σημασίας για τη θωράκιση των καστανεώνων απέναντι στις πιέσεις της κλιματικής αλλαγής. 

2. Παρουσιάστηκαν τα αποτελέσματα του εξειδικευμένου προγράμματος για τη φαιά σήψη, με τις πιλοτικές εφαρμογές του 2025 να αναδεικνύουν δύο σκευάσματα με ιδιαίτερα ενθαρρυντική δράση. Η επανάληψη των δοκιμών κατά την καλλιεργητική περίοδο του 2026 θεωρείται καθοριστική για την επικύρωση της αποτελεσματικότητάς τους. Παράλληλα, τα δεδομένα από το δίκτυο 10 μετεωρολογικών σταθμών που εγκατέστησε η ελληνική ομάδα πιστοποίησαν ότι:
(α) Η ένταση της προσβολής συνδέεται άμεσα με το υψόμετρο και τα επίπεδα σχετικής υγρασίας.
(β) Ο μύκητας εντοπίζεται και σε ασυμπτωματικούς καρπούς (λανθάνουσα παρουσία), καθιστώντας τη μετασυλλεκτική διαχείριση εξαιρετικά κρίσιμη.
(γ) Υπάρχει σημαντική διαφοροποίηση των πληθυσμών του παθογόνου μεταξύ των τεσσάρων περιοχών μελέτης
3. Ως προς την ασθένεια της μελάνωσης αναδείχθηκε το κενό που υπάρχει στην επίσημη χαρτογράφηση των ειδών Phytophthora στην Ελλάδα, γεγονός που καθιστά τα διαθέσιμα δεδομένα αποσπασματικά και δυσχεραίνει την πλήρη αξιολόγηση της ασθένειας. Τονίστηκε η επείγουσα ανάγκη για μια συντονισμένη εθνική χαρτογράφηση, καθώς και για τη διερεύνηση σύγχρονων μεθόδων πρόληψης και αντιμετώπισης της ασθένειας στο πλαίσιο της ολοκληρωμένης διαχείρισης ασθενειών της καστανιάς.
Στόχοι και Προοπτικές του Eurocastanea
Το δίκτυο Eurocastanea στοχεύει στην ανταλλαγή δεδομένων και την ανάπτυξη επιχειρησιακών συστάσεων για τους παραγωγούς. Σύντομα θα δημοσιευθεί σύνοψη των πρακτικών αποτελεσμάτων για τους παραγωγούς. Η Eurocastanea συνεχίζει να προωθεί το κάστανο ως ένα υγιεινό, βιώσιμο και υψηλής ποιότητας προϊόν, η αξία του οποίου συνδέεται άρρηκτα με την ορθή υγειονομική διαχείριση σε όλη την αλυσίδα παραγωγής.
Η ελληνική ομάδα συμμετέχει ενεργά στην προσπάθεια αυτή, με στόχο να βοήθησει τους καστανοπαραγωγούς να βελτιστοποιήσουν την διαχείριση της καλλιέργειας τους.

